डिमेंशिया (Dementia, मनोभ्रंश) किसी विशेष बीमारी का नाम नहीं, बल्कि के लक्षणों के समूह का नाम है, जो मस्तिष्क की हानि से सम्बंधित हैं। Dementia शब्द de (without) और mentia (mind ) को जोड़कर बनाया गया है। डिमेंशिया के लक्षण कई रोगों के कारण पैदा हो सकते है। ये सभी रोग मस्तिष्क की हानि करते हैं। चूंकि हम अपने सभी कामों के लिए मस्तिष्क पर निर्भर हैं, इसलिए डिमेंशिया से पीडि़त व्यक्ति अपने दैनिक काम ठीक से नहीं कर पाते। ऐसे व्यक्तियों की याददाश्त कमजोर हो सकती है। उन्हें आमतौर पर रोजमर्रा के काम में दिक्कत हो सकती है। कभी-कभी वे यह भी भूल सकते हैं कि वे किस शहर में हैं, या कौन सा साल या महीना चल रहा है। बोलते हुए उन्हें सही शब्द नहीं सूझता। उनका व्यवहार बदला बदला सा लगने लगता है और व्यक्तित्व में भी फ़र्क आ सकता है।